КIуэкIуэ Юрий къелъытэ къалащхьэм и теплъэр езыгъэкIакIуэхэм ткIийуэ ябгъэдыхьапхъэу
Къэбэрдей-Балъкъэрым и Iэтащхьэ КIуэкIуэ Юрий республикэм и Правительствэмрэ Налшык и щIыпIэ администрацэм и унафэщIхэмрэ хэту иджыблагъэ иригъэкIуэкIа зэIущIэм къалащхьэм и теплъэр езыгъэкIакIуэхэм жэуаплыныгъэ яхьын хуейуэ щыжиIащ.
Архитектурэмрэ къалэ ухуэныгъэмкIэ департаментым и унафэщI ДыщэкI Анзор псалъэ щратым жиIащ Налшык къалэ и Генеральнэ план иужьрей дыдэу щызэхагъэувар 1995 гъэр зэрыарар. Къалэ ухуэныгъэмкIэ щыIэ хабзэм къызэрыщыгъэлъэгъуамкIэ, къалэм и Генеральнэ планым илъэс 20 къэс зэхъуэкIыныгъэ хэлъхьэн хуейуэ къегъэув.
— Налшык къалэ округым и Генеральнэ планыр зэхэгъэувэным УхуэныгъэмкIэ Ростов дэт щIэныгъэ-къэхутакIуэ институтыр йолэжь. Ар 2040 гъэ пщIондэ тещIыхьауэ щытынущ. Къэбгъэлъагъуэмэ, мы зэманым дэфтэрхэр хьэзырщ, ауэ щыщIэныгъэ гуэрхэм гу лъыттащи, ахэр зэрызредгъэгъэзэхуэжынум иужь дитщ. Ар зэфIэкIмэ, Къалэ ухуэныгъэмкIэ федеральнэ къэрал системэм Генпланыр къыщыдгъэлъэгъуэнущ, — жиIащ ДыщэкIым.
КъБР-м и Iэтащхьэм къыхигъэщащ архитектурэ мыхьэнэ зиIэ лэжьыгъэр щIыналъэм щымыщ IэщIагъэлIхэм зэращIыр тэмэму къызэримылъытэр. «Къалэм зебгъэужьын щхьэкIэ, ар фIыуэ пцIыхуу, абы щыпсэухэм я щэнхабзэм хэпщIыкIыу, нэгъуэщIу жысIэнщи, ар фIыуэ плъагъуу щытын хуейуэ къызолъытэ», — пищащ КIуэкIуэ Юрий.
КъБР-м и Iэтащхьэм къызэхуэсахэр къыхуриджащ къалэм и ухуэкIэ хъунур зэлъыта дэфтэрым жэуаплыныгъэ яхэлъу республикэ унафэщIхэр бгъэдыхьэну. Налшык къалэ округым и Генеральнэ планыр 2016 гъэм и кIэ пщIондэ ягъэхьэзырыну зэгурыIуащ.
ЗэIущIэм КIуэкIуэ Юрий щытепсэлъыхьащ цIыхухэм я шынагъуэншагъэм емыгупсысу Налшык къалэ и гъуэгу зэпрыкIыпIэхэм е абыхэм пэгъунэгъуу «къыщыунэху» сату IуэхущIапIэхэми. КъБР-м и Iэтащхьэм упщIэ куэд иIэт. «Шэч хэмылъу, иужьрей зэманым Налшык къалэм и щIыпIэ администрацэм IуэхуфIхэр зэрызэфIигъэкIар нэрылъагъущ, — жиIащ абы. — Ауэ фщIар зыгъэкIуэдыж куэдым гу лъыстащ. Щапхъэу къэсхьынщ Нэгумэмрэ Горькэмрэ я уэрамхэм я зэхэкIыпIэм удз гъэгъа щащэу гъуэгу Iуфэм къытращIыхьа тыкуэныр. Хэт ахэр хуит зыщIар? Шынагъуэншагъэ и лъэныкъуэкIэ ар къезэгъыу къэфлъытэрэ? Дыпсэлъамэ, Къэбэрдей-Балъкъэрыр курорт щIыналъэу жыдоIэ. Сыт хуэдэ теплъэ атIэ абы иIэ хъуар, щхьэ республикэр бэзэр защIэ евгъэщIрэ?» Налшык къалэм и щIыпIэ администрацэм и унафэщI Алэкъей Арсен махуипщI пIалъэ хуигъэуващ Iуэхур зытетыр зэхигъэкIыу, зыхуей хуагъэзэжа щIыпIэхэм я сурэтхэри иригъэлъагъужыну.
КЪАНЩАУЭ Мэлычыпхъу.
